Extra Channel

Το Extra Channel (πρώην Extra ProNews και Extra 3) είναι Ελληνικός ιδιωτικός περιφερειακός τηλεοπτικός σταθμός, με έδρα το Περιστέρι Αττικής. Παρά τη δηλωθείσα φυσιογνωμία του ως ενημερωτικό, η πλειοψηφία του προγράμματος αποτελείται από το 2021 από τηλεπωλήσεις και από το 2018 από λίγες εκπομπές και δελτία ειδήσεων τις βραδινές ώρες.

Ιστορία
Ο σταθμός ιδρύθηκε και ξεκίνησε το 1990 από τον πολιτικό του κόμματος "Οικολόγοι Ειρηνιστές Πράσινοι", Βασίλη Λεβέντη και ονομάστηκε Κανάλι 67 (Κοινωνική και Οικολογική Τηλεόραση - Green Greece) από την ομώνυμη συχνότητα UHF στο ραδιοτηλεοπτικό κέντρο της Πάρνηθας. Στην πορεία ξεκίνησε να εκπέμπει στους 40 UHF από τον Υμηττό και το 1993 μετονομάστηκε σε Κανάλι 40.

Στα τέλη του 2000 ο σταθμός πωλήθηκε στον Γιώργο Κουρή και στις 8 Ιανουαρίου 2001, μετονομάστηκε σε Extra Channel. Τον Αύγουστο του 2003 πωλείται στον Φίλιππο Βρυώνη και μετονομάζεται σε Extra Channel 3. Από τις 5 Φεβρουαρίου μέχρι τις 8 Αυγούστου 2013 λειτουργούσε εκ νέου ως Extra Channel μέχρι που άλλαξε ξανά σε Extra Channel 3.

Με την πλήρη κατάργηση του αναλογικού σήματος και την ενεργοποίηση της ένατης περιφερειακής ζώνης κατά την πρώτη ψηφιακή μετάβαση στην Ελλάδα, προηγήθηκε ανταλλαγή (τράμπα) με το (τότε ομόσταβλο) Zoom της Star Ελληνική Ραδιοτηλεοπτική Α.Ε. που μετονομάστηκε σε Extra, αφαιρώντας τον αριθμό 3 στην ονομασία με το πρώτο Extra να μετονομάζεται από τις 31 Ιουλίου 2014 σε AB (Action Broadcast) Channel προβάλλοντας στο μεγαλύτερο μέρος του τηλεπωλήσεις, και την αθλητική εκπομπή του Τάκη Τσουκαλά Άντε Γεια, που μετακόμισε το 2018 στο Extra Channel μετέπειτα New Epsilon TV.

Στις 4 Ιουνίου 2018, έγινε επαναφορά στα δύο κανάλια, με την έλευση του New TV στη θέση του Extra το οποίο αντικατέστησε το AB Channel.

Στις 31 Οκτωβρίου 2025 το κανάλι μετονομάστηκε σε Extra ProNews λόγω της συνεργασίας του με την ειδησεογραφική ιστοσελίδα ProNews που διαθέτει και ομότιτλη διαδικτυακή ροή (web tv).

Ωστόσο, η τελευταία ονομασία ήταν βραχύβια καθώς η συνεργασία αυτή διεκόπη από τις 23 Ιανουαρίου 2026, λόγω απόκρυψης στοιχείων σε σχέση με το ιδιοκτησιακό καθεστώς και τις οφειλές που έχει το κανάλι που μετονομάστηκε εκ νέου σε Extra Channel από τις 26 Ιανουαρίου.

Πρόγραμμα
Από το 1990 έως το 2001 το πρόγραμμα περιλάμβανε κυρίως videoclips και πολιτικές, ενημερωτικές και περιβαλλοντικές εκπομπές του Βασίλη Λεβέντη (π.χ. Πολιτικός Μαραθώνιος). Έκτοτε το πρόγραμμα του καναλιού είχε κυρίως έμφαση στην ψυχαγωγία με διάφορες ψυχαγωγικές εκπομπές τύπου lifestyle, ντοκιμαντέρ, ξένες ταινίες και σειρές Bollywood.

Από την Πρωταπριλιά του 2005 έως το 2016, στο πρόγραμμά του είχε ενταχθεί το Αποκαλυπτικό Δελτίο (για λίγο διάστημα ονομαζόταν Εκκεντρικό Δελτίο) που ήταν το κύριο ενημερωτικό δελτίο του σταθμού με συζητήσεις για τα θέματα της καθημερινής ζωής. Πρώτος παρουσιαστής της πρώτης παραλλαγής όντας δελτίο των 21:30 (3 Ειδήσεις) και της δεύτερης όντας νυχτερινή ενημερωτική εκπομπή (Αποκαλυπτικό Δελτίο) ανέλαβε ο Στέφανος Χίος μαζί με τον τότε συνεργάτη του Γιάννη Παπαγιάννη (εργαζόταν στο κανάλι την περίοδο 2004-2011) ως συμπαρουσιαστής το διάστημα 2005-2006.

Ο Στέφανος Χίος παραιτήθηκε από το κανάλι λόγω απαράδεκτης συμπεριφοράς του ίδιου, με τον Σπύρο Χαριτάτο να αναλαμβάνει το Αποκαλυπτικό Δελτίο με νέα μουσική, σήματα και στούντιο, ο οποίος παράλληλα είχε την εβδομαδιαία ερευνητική εκπομπή Άνθρωποι και λυκάνθρωποι ενώ διετέλεσε και διευθυντής ειδήσεων στο κανάλι, αλλά για σύντομο διάστημα (Απρίλιος-Αύγουστος 2006). Από το Σεπτέμβριο του 2006 έως τον Δεκέμβριο του 2011 παρουσιαστής του δελτίου ανέλαβε ο Γιάννης Παπαγιάννης.

Παράλληλα, κατά την παύση της εκπομπής συνοδευόταν από ένα σύντομο δελτίο ειδήσεων με την αείμνηστη δημοσιογράφο Νατάσσα Βαρελά και την Ράνια Καρατζαφέρη στο παλιό στούντιο της 1ης παραλλαγής του πρώην εργαζόμενου και δημοσιογράφου του ίδιου του σταθμού, Στέφανου Χίου. Την περίοδο 2012-2014 το δελτίο ανέλαβε ο Άκης Παυλόπουλος.

Την περίοδο 2015-2016 ο Κυριάκος Βελόπουλος ανέλαβε το δελτίο μέχρι την ανάληψη του Sunny Channel και αντικατάστασή του στο Alert TV στο οποίο εντάχθηκε ο Στέφανος Χίος.

Το Αποκαλυπτικό Δελτίο επανήλθε τον Μάιο του 2023 με παρουσιαστή τον Αντώνη Μυλωνάκη και κράτησε για ένα τρίμηνο. Από τις αρχές της δεκαετίας του 2010 το πρόγραμμα έχει σχεδόν 24 ώρες το εικοσιτετράωρο εκπομπές είδους τηλεπωλήσεων, με εξαίρεση το διάστημα από τις 31 Οκτωβρίου 2025 μέχρι τις 23 Ιανουαρίου 2026 όπου ως Extra ProNews το πρόγραμμα του εμπλουτίστηκε με δελτία ειδήσεων, ψυχαγωγικές εκπομπές, παιδικά, ντοκιμαντέρ, ξένες σειρές και ταινίες είδους γουέστερν.

Διαθεσιμότητα
Ο σταθμός έχει ενημερωτική άδεια, και η εμβέλεια του επιτρέπεται μόνο για τις περιοχές της Αττικής, του Αργοσαρωνικού και της Νότιας Εύβοιας από όπου και μεταδίδεται μέσω της Digea. Για αρκετό διάστημα εξέπεμπε και μέσω δορυφόρου μέσω άδειας που έλαβε το κανάλι από το 2004.

Παλαιότερα διέθετε και το Extra Thessaloniki, ενώ παραπλεύρως συνεργαζόταν με τα τοπικά κανάλια Σύρος TV1 από τις Κυκλάδες, Astra TV από τη Θεσσαλία και Τηλεκρήτη με το τελευταίο να μεταφέρεται μαζί με το κανάλι της Θεσσαλονίκης στο δίκτυο του μετέπειτα τοπικού Epsilon.

Το 2012 το κανάλι είχε μεταδώσει πρόγραμμα του Ζούγκλα.gr το οποίο μετεξελίχθηκε στο (τότε) GR μεταφερόμενο στο ομόσταβλο (τότε) Zoom TV μετέπειτα Extra Channel του οποίου το πρόγραμμα είχε μεταδώσει το κανάλι το 2015 σαν AB Channel.

Ιδιοκτησία
Στα τέλη του 1990 συστάθηκε η Ορθοπληροφορική Α.Ε. Τηλεοπτικών Σταθμών, Ραδιοφωνικών Εκπομπών, Διαφημίσεων και Εκδόσεων για τη λειτουργία του σταθμού, με αρχική έδρα στην Αθήνα. Τον Οκτώβριο του 2000 η εταιρεία μετονομάστηκε σε Extra Communication Technology Α.Ε. Τηλεόρασης με τον διακριτικό τίτλο EXCOM και μεταφορά του σταθμού στον Ταύρο.

Το 2004 μεταφέρθηκε στο Περιστέρι ενώ την επόμενη χρονιά έγινε απόπειρα μεταβίβασης μετοχών δίχως να την εγκρίνει το ΕΣΡ καθώς βάσει νόμου έπρεπε να υπερβεί το 2,5% του συνόλου της εταιρείας.

Εξωτερικοί σύνδεσμοι
Επίσημη ιστοσελίδα του Extra Channel

Παραπομπές

Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Αττική)
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1990